kardosdrur/scandi-wiki huggingface dataset:
Bünyamin Simsek

Bünyamin Simsek (født 25. december 1970, Tyrkiet) er en dansk politiker. Siden 2001 har han været byrådsmedlem og siden 2007 rådmand i Aarhus Kommune for Venstre.

Simsek er født i Tyrkiet og kom til Danmark som 2-årig. Han er opvokset i Gellerupparken i det vestlige Århus. Simsek er bygningskonstruktør af uddannelse, men har haft ansættelse som kabinechef i Sterling Airlines i 9 år og været kontorchef for Jobcenter Århus Centrum i 9 år.

Simsek var gift med folketingsmedlem Fatma Øktem fra 2006 til 2015. Han har en søn fra et tidligere forhold.

Politisk karriere 
Simsek var mellem 2000 og 2002 formand for Aarhus Kommunes første Integrationsråd, og han har været medlem af byrådet i Århus siden 2001. Mellem 2011 og 2014 var han medlem af Det Regionale Beskæftigelsesråd. Han overtog rådmandsposten for Teknik og Miljø i 2012 efter Laura Hay, posten blev givet videre i 2013. Siden 2014 medlem af Kommunernes Landsforening arbejdsmarkeds- og erhvervsudvalg.

Simsek gjorde sig i 2013 bemærket ved at politianmelde en uanmeldt teltlejr for hjemløse ved Godsbanen. En udmelding han efterfølgende har fået politisk kritik for.

Simseks holdning til det armenske folkemord blev genstand for debat under valgkampen ved kommunalvalget 2013. Her blev han i debatindlæg i to aviser beskyldt for at være folkemordsbenægter, fordi han tilbage i 2006 i Jyllands-Posten havde omtalt det armenske folkemord som ”det påståede folkemord”. Simsek svarede med et læserbrev i Aarhus Stiftstidende, hvor han skrev: ”Jeg er personligt ikke i tvivl om, at der fandt grusomme ting sted, og at begivenhederne i 1915-17 kan karakteriseres som et folkemord”. Samtidig understregede han, at det var historikere, der bør afgøre den slags spørgsmål, og ikke politikere. Matthias Bjørnlund, historiker og forfatter til "Det armenske folkedrab: Fra begyndelsen til enden" udtalte efterfølgende til Kristeligt Dagblad, at det ikke var det klare svar, man kunne ønske sig. "Han siger på sin vis, at det er et folkedrab, men efterlader også et smuthul. Jeg synes, det er fjollet", sagde Matthias Bjørnlund med henvisning til formuleringen, at begivenhederne kan karakteriseres som et folkemord og dermed ikke nødvendigvis er folkemord. Historiker og lektor Karsten Fledelius fra Københavns Universitet, som forsker i Tyrkiet, mente omvendt, at Simsek med udtalelsen gik meget langt i retning af en anerkendelse af folkedrabet, og at det var vigtigt, at en tyrkiskfødt politiker uden omsvøb vedkendte, at der skete ganske forfærdelige og uantagelige ting fra 1915 til 1917. Ph.d., historiker og seniorforsker Cecilie Felicia Stokholm Banke fra Dansk Institut for Internationale Studier nævnte, at Simseks udsagn stemte overens med den officielle danske holdning gennem mange år, og mindede om, at daværende udenrigsminister Per Stig Møller i 2008 sagde, at historikerne og ikke regeringen måtte tage stilling til, om armenierne blev udsat for et folkedrab.

Henvisninger 

Kommunalbestyrelsesmedlemmer fra Venstre
Rådmænd i Aarhus
Medlemmer af Aarhus Byråd
Danskere i 2000-tallet
Jens Erik Skydsgaard

Jens Erik Skydsgaard (født 16. april 1932 i Gentofte, død 17. juli 2014 på Frederiksberg) var en dansk historiker og klassisk filolog, dr.phil., professor emeritus.

Han var søn af professor, dr.theol. K.E. Skydsgaard og udviste tidligt i sit liv en særlig interesse for antikken. Han studerede de klassiske sprog latin og græsk samt historie. En overgang var han bosat og arbejdede i Rom som ansat af Det Danske Institut for Videnskab og Kunst i Rom. Han sad i instituttets bestyrelse fra 1976 til 2004 og har beklædt flere andre tillidsposter, blandt andet som formand for Filologisk-Historisk Samfund og fra 1984 medlem af Det Kongelige Danske Videnskabernes Selskab. Han blev dr.phil. på en afhandling om romeren Varro i 1968. Fra 1970 til 2001 virkede han som professor i antikkens historie ved Københavns Universitet. I perioden 1986 til 1998 var han ligeledes efor for Borchs Kollegium.

Han skrev flere bøger; om byen Pompeji, politikeren Pompejus og om landbrug i det antikke Grækenland.

Forfatterskab

På internettet 
 Jens Erik Skydsgaard: "Partidannelsen i den sene romerske republik" (Historisk Tidsskrift, Bind 12. række, 2 (1966)

Noter

Eksterne henvisninger 
 

Historikere fra Danmark
Filologer fra Danmark
Professorer fra Københavns Universitet
Medlemmer af Videnskabernes Selskab
Faglitterære forfattere fra Danmark
Personer fra Gentofte
Personer i Kraks Blå Bog (afdøde)
Danskere i 1900-tallet
Danskere i 2000-tallet
VM i atletik 1983

VM i atletik 1983 blev afholdt i Helsinki i Finland på Olympiastadion fra den 7. til den 14. august.

Indtil 1983 havde OL altid været højdepunktet i atletik og betragtet som verdensmesterskabet.
I begyndelsen af 1980'erne besluttede IAAF, det internationale atletikforbind at de ville have et verdensmesterskab og det første blev afholdt i 1983 i Helsinki. 

1983
Sport i 1983
Sport i Finland
Lars Gathenhielm

Lars Andersson Gathenhielm, født Gathe (1689-1718) var en hallandsk skibsreder og kaper, som var aktiv under Den Store Nordiske Krig, hvor han i 1717 ejede 12 af de 18 svenske kaperskibe. Han tog navnet Gathe efter hjemgården Gatan, og da han i 1715 adledes, blev dette til Gathenhielm.

Kilde 
 Stig Hadenius, Torbjörn Nilsson og Gunnar Åselius: "Sveriges historia", Bonnier Alba 1996, 

Søofficerer fra Sverige
Personer i Den Store Nordiske Krig fra Sverige
Skibsredere fra Sverige
Erhvervsfolk fra Sverige
Svenskere i 1700-tallet
Kapere
Christoffer Bogislaus Zibet

Christoffer Bogislaus Zibet (født 25. december 1740 i Kvidinge, Kristianstads län, død 16. maj 1809 i Stockholm) var en svensk jurist.

Zibet var fra 1762 sekretær for prins Gustav (den senere Gustav III) med ansvar for dennes privatøkonomi, og fortsatte i denne post, da prinsen blev konge. Da Gustav III myrdedes i 1792, forvistes Zibet til Skåne. Han kom til hoffet igen i 1801, da Gustav IV Adolf udnævnte ham til hofkansler. På denne post havde han ansvaret for censuren, som han gradvis skærpede. Blandt andet blev nyudgivne danske og franske bøger og aviser nægtet adgang til Sverige. Censuren gjorde Zibet voldsomt hadet af oppositionen.

Kilder 
 Lars-Ove Larsson: "Vem är vem i svensk historia", Rabén Prisma 1993, 

Jurister fra Sverige
Hofembedsmænd fra Sverige
Friherrer fra Sverige
Medlemmer af Svenska Akademien
Personer i den gustavianske periode
Svenskere i 1800-tallet
Personer fra Skåne
Gustaf Adolf Reuterholm

Gustaf Adolf Reuterholm (1756-1813) var en svensk friherre og politiker, som mellem 1792 og 1796 var Sveriges reelle hersker. I 1792 myrdedes Gustav III, og da Gustav IV Adolf var umyndig, blev hans farbror, prins Karl (den senere Karl XIII), rigsforstander. Prins Karl, der var frimurer, søgte råd hos sin ordensbroder, kammerherre Reuterholm, der blev den reelle magthaver i formynderskabsregeringen. Reuterholm sværmede for oplysningstidens frihedsidealer, men sværmeriet ophørte, da de første tegn på revolutionære sympatier bredte sig i Sverige. I 1795 suspenderedes Svenska Akademin af Reuterholm som følge af at han ikke indvalgtes. Reuterholms styre var hårdt, men det lykkedes ham ikke at opnå Gustav IV Adolfs tillid, så da denne blev myndig, gik Reuterholm i eksil. Efter afsættelsen rejste Reuterholm omkring i udlandet under navnet Tempelcreutz.

Kilder og noter 
 Lars-Ove Larsson: "Vem är vem i svensk historia", Rabén Prisma 1993, 
 Stig Hadenius, Torbjörn Nilsson og Gunnar Åselius: "Sveriges historia", Bonnier Alba 1996, 

Politikere fra Sverige
Medlemmer af Kungliga Vetenskapsakademien
Friherrer fra Sverige
Officerer fra Sverige
Personer i oplysningstiden
Personer i den gustavianske periode
Svenskere i 1800-tallet
Finlandssvenskere
En af rikets herrar
Lille skrigeørn

Lille skrigeørn (Clanga pomarina) er en ørn, der især yngler i Østeuropa. Vinterkvarteret er Afrika syd for ækvator. Fra sine ynglepladser i Tyskland og Polen strejfer den undertiden til Skandinavien.

Kilder 
 Benny Génsbøl: "Nordens fugle", 4. udgave 1997, Bogklubben 12 bøger, 
 BirdLife International 2013. Aquila pomarina. IUCN Red List of Threatened Species. Version 2013.2.
 BirdLife International and NatureServe (2013) Bird Species Distribution Maps of the World. 2013. Aquila pomarina

Europas fugle
Skrigeørne
Kinsarvik

Kinsarvik, tidligere kommune, men i 1964 overført til Ullensvang kommune  i Vestland fylke i Norge. I dag fungerer Kinsarvik som Ullensvangs administrationscentrum, beliggende på østsiden af Sørfjorden, ca. 40 km nord for Odda. Kinsarvik har 510 indbyggere (2012). Statens kartverk har et kontor i Kinsarvik med ca. 50 ansatte.

Navnet Kinsarvik kommer fra elven Kinso, som løber ud i Kinsarvikbugten.  Navnet Kinso kommer af ordet kinn (= kind; lodret flade),  som i dette tilfælde viser til den bratte (lodrette) bjergside.

Kinsarvik kirke 
Kirken er fra sidste halvdel af 1100-tallet og har bevaret middelalderens kalkmalerier.  Den var en af de fire hovedkirker i Hordaland amt, og blev rejst over en tidligere trækirke, der nok var fra 1000-tallet.

Husedalen 
Vandringen op gennem Husedalen lige ved Kinsarvik går forbi ikke mindre end 4 spektakulære vandfald: 
 Tveitafossen - 180 m.o.h., udbygget i 1917, men alligevel flot.
 Nyastølsfossen.
 Nykkjesøyfossen (= Nøkkens-ø-vandfaldet).
 Søtefossen, som i to fald falder 246 m - 800 m.o.h.

Trafik 
Riksvei 13 går gennem Kinsarvik, der er færgeforbindelse til Utne og Kvanndal. Før Vallaviktunnelen åbnede i 1985 og sammen med færgeforbindelsen Bruravik-Brimnes overtog det meste af fjerntransporten, var Kinsarvik-Kvanndal den vigtigste færgeforbindelse for trafik over Hardangerfjorden før eller efter turen over Hardangervidda (Riksveg 7).

Noter

Eksterne kilder/henvisninger 

Byer i Vestland
Ullensvang
Johannes Britze

Johannes August Marius Britze (19. februar 1895 i Berlin – 22 juli 1960 i København) var en tysk-dansk gravør, grafiker, maler og skulptør. Han er primært kendt som våbenmaler og ekslibriskunstner.

Britze var søn af gravøren Friedrich Britze og flyttede med sine forældre til København 1910. Han gik på Det tekniske Selskabs Skole i København 1911-1914 samt på Kunstakademiet 1914 og 1918-1920. Han graverade samtlige danske frimærker mellem 1933-1944. 

Britze blev i 1940 ansat som Ordenskapitlets våbenmaler. Han har også bidraget til Danmarks Adels Aarbog. Britze blev, formentligt på grund af hans tyske oprindelse, afskediget i 1945. Han var i maj 1945 arresteret og tilbageholdt i mindre end et døgn.

Kilder 
 

Personer fra Berlin
Danskere i 1900-tallet
Nazister fra Danmark
Malere fra Danmark
Grafikere fra Danmark
Ordenskapitlet
Dømte i Danmark i retsopgøret efter 2. verdenskrig
Gravører fra Danmark
Frimærkedesignere
Wilfred Petersen

Wilfred Petersen (1905-1981) var en dansk nazist. I 1932 brød han ud af DNSAP, hvor han var leder af partiets afdeling i København. Nu stiftede han Dansk Socialistisk Parti, der fik egne stormtropper, Nordiske Legioner. En primær årsag til bruddet mellem Petersen og DNSAP var, at sidstenævnte ifølge Petersen ikke prioriterede antisemitismen højt nok. 

Under besættelsen af Danmark var Petersen leder af terrorgrupper og aktiv i bekæmpelsen af den danske modstandsbevægelse. 

I 1937 skulle Wilfred Petersen have stået bag et bombeattentat mod forsvarsminister Alsing Andersens villa. Han meldte sig ind i Dansk Folkeparti i 1941, hvor han kortvarigt var organisatorisk leder. Han var modstander af og førte propaganda mod blandt andet medlemmer af DNSAP og dets formand Frits Clausen. Under retsopgøret betegnede anklagemyndigheden Petersen som en begavet psykopat.

Kilder

Eksterne henvisninger
 Lauridsen, John T. Dansk nazisme 1939-1945 – og derefter, side 531-532, Gyldendal 2002, 
 

Nazister fra Danmark
Danskere i 1900-tallet
Politikere fra Danmarks Nationalsocialistiske Arbejderparti
Dømte i Danmark i retsopgøret efter 2. verdenskrig
Interdoc (antikommunistisk organisation)

Interdoc (antikommunistisk organisation) blev etableret i 1963 i Haag, Holland af efterretningstjenesterne i Frankrig, Holland, Tyskland og Storbritannien med periferisk tilknytning til amerikanske CIA og danske PET.

Formålet med organisationen var at føre psykologisk krigsførelse og tilrettelægge oplysningskampagner rettet mod kommunismen samt indsamle oplysninger om kommunisterne i Europa.

Organisationen samarbejdede, på uafhængig basis, med den danske organisation Frihed og Folkestyre, som var oprettet af tidligere frihedskæmper og efterretnings-mand Arne Sejr.

Ekstern henvisning og kilde 
 Western Anti-Communism and the Interdoc Network - Cold War Internationale af Giles Scott Smith

Efterretningstjenester
Etableret i 1963
Antikommunisme
Foam rolling

Foam rolling er en teknik, men kan bruge til at lave SMR. SMR står for Self-Myofacial Release, som er en teknik, man bruger til at behandle overaktive muskler og inflammeret muskelvæv. Denne form for behandling øger blodtilførslen til musklerne, afslapper musklerne og øger aktiveringen af antagonistiske muskler.

Teknik 

Teknikken udøves ved at rulle på en foam roller(en skum rulle), og kan bruges til det meste af kroppen. Teknikken består i at rulle indtil man finder et ømt område, også kaldet et trigger point. Derefter holder man presset på dette område, og udøver derved trigger point behandling af området. Presset holdes i 30-60 sekunder, mens man tager dybe ud- og indåndinger.

Udstyr 

Det træningsudstyr man benytter til foam rolling, er en foam roller. En foam roller er et cylinderformet rør oftest lavet i pvc og betrukket med forskellige slags skum.Det mest benyttede er EVA skum. Foam rollere fås i mange forskellige størrelser. Det mest normale er dog omkring 30 cm i længden og 15 cm i diameter. Der findes et stort udvalg af hårdheder og skumbelægninger, som kan bruges til forskellige slags trigger point behandling. Nybegyndere til foam rolling, med mange trigger points, anbefales at starte med en foam roller som er forholdsvist blød. Ofte har farven og hårdheden en sammenhæng, sådan er det hos de fleste producenter. Hvide foam rollere er oftest bløde, mens sorte er hårdere. Det er vigtigt, at man finder den type foam roller, som passer bedst til ens behov.

Se også  

Myofascielle smertesyndrom

Kilder

Teknik
Alternativ behandling
Shirting

Shirting ('skjortestof' - en. shirt: skjorte) er et
temmelig tæt vævet bomuldsstof, som kommer i
handelen i halv- eller helbleget tilstand, farvet
eller trykket, i en mængde forskellige kvaliteter, ofte
stærkt appreteret - dvs. kemisk eller mekaninsk behandlet for eksempel for at få et fugtafvisende materiale - og glittet på den ene side.
Det bruges blandt andet til for, indvendigt betræk, men finder i
øvrigt en meget forskelligartet anvendelse.

Bogbindershirting bruges til bogbind og vil ofte være behandlet så det er smudsafvisende. Udtrykkene helshirting og halvshirting kan anvendes til at beskrive indbindingens omfang.

Se også 
 Katun

Kilde 
  af kemiker Karl Meyer

Eksterne henvisninger 
 Fagudtryk  fra Visible.dk og Colibri-bookbindery.dk  (Co'libri)



Vævede tekstiler
Bøger
Bogvæsen og boghåndværk
Salmonsens
Søren Munch

Søren Munch (født 13 juni 1962) i Horsens er en dansk journalist og tidligere atlet.

Søren Munch blev 1981 student på Silkeborg Amtsgymnasium og blev derefter uddannet journalist fra Danmarks Journalisthøjskole i Aarhus i 1982-1986. I 1980'erne var han journalist og fagligt aktiv som tillidsrepræsentant på Midtjyllands Avis i Silkeborg. Siden 1994 har han været ansat som nyhedsredaktør og journalist på Morgenavisen Jyllands-Posten. Han er nu skrivende journalist på Jyllands-Postens netavis jp.dk.

Søren Munch er medlem Silkeborg AK-77 og har været klubbens formand i seks år i 1990'erne og har lige nu en titel som sportschef og træner samt ansvarlig for klubbens mellem- og langdistanceløbere. Han er siden 2013 menige medlem af bestyrelsen i Dansk Atletik Forbund. Som aktiv blev han dansk mester på 3000 meter forhindring i 1987 og deltog i VM i cross 1989.

Søren Munch er bosiddende i Silkeborg.

Internationale mesterskaber 
 1989 VM 12km cross nummer 189 45,34
 1981 JEM 3000 meter 15. plads 8:34,28
 1981 VM junior cross nummer 41, hold nummer 11

Danske mesterskaber 
  1990 Danmarksturneringen
  1989 3000 meter forhindring 9:13,45
  1988 3000 meter forhindring 9:02,53
  1987 3000 meter forhindring 8:57,75
  1986 3000 meter forhindring 8:58,83

Personlige rekorder 
 3000 meter: 8:15,0 Skovdalen Atletikstadion, Aalborg, 23. august 1989
 5000 meter: 14:23,07 Aarhus Stadion, 31. juli 1988
 10000 meter: 30:24,2 Aarhus Stadion, 17. maj 1983
 10 km landevej: 29,43 Holstebro, 8. marts 1986
 15 km landevej: 46,16 Holbæk, 4. april 1986
 20 km landevej: 1:04,34 Esbjerg 2. december 1984
 Maraton: 3:04,12 Hamborg, 21. april 1996
 2000 meter forhindring: 5:43,20 Karlskrona, Sverige 18. juli 1989
 3000 meter forhindring: 8:48,85 Aarhus Stadion, 6. juli 1989

Eksterne henvisninger 
 Statletik.dk - Profil - Søren Munch 

Forhindringsløbere fra Danmark
Atleter fra Silkeborg AK 77
Idrætsledere fra Danmark
Journalister fra Danmark
Personer fra Horsens
Interdoc

Interdoc har flere betydninger:

 Interdoc (antikommunistisk organisation) – organisation oprettet i 1963 i Haag, Holland
 Interdoc plus - producent af dokumentarfilm
Omsætningsafgift

Omsætningsafgift (forkortet oms) er en afgift på omsætning af varer og- eller services. Den beregnes sædvanligvis som en procentsats af varens og- eller servicens værdi. Omsætningsafgift kan pålægges forskellige omsætningsled eller den kan være kumulativ og pålægges på alle omsætningsled.

Danmark

Omsen 
I Danmark blev der i 1962 indført engros-oms som omfattede al omsætning i engros-ledet. Omsen var fra begyndelsen på 9 %, men i 1965 blev den forhøjet til 12,5 %. I 1967 blev engros-omsen afskaffet og der blev i stedet indført moms på 10 %.

Omsætningsafgift på finansielle transaktioner 
I Danmark diskuteres muligheden for at pålægge finansielle transaktioner en omsætningsafgift. En omsætningsafgift på finansielle transaktioner betegnes til tider som tobinskat, tiltrods for at tobinskat, oprindeligt defineret af James Tobin, er en skat på spekulation i valutatransaktioner.

Norge 
Norge indførte almindelig omsætningsafgift i 1935. I 1970 blev omsætningsafgiften afløst af  merværdiafgift (moms). Omsætningsafgiften blev oprindelig beregnet i hvert omsætningsled og var kumulativ. Den samlede afgift var altså afhængig af antal omsætningsled fra producent til forbruger. Fra 1. september 1940 blev afgiften ændret til en sidsteledsafgift. Omsætningsafgiften var mellem 1 og 12 %.

USA 
I USA kaldes omsætningsafgift for sales tax, der findes ingen federal sales tax, den fastlægges på delstatsniveau og varierer derfor fra delstat til delstat. Sales tax varier typisk fra 1-10 % og den er forskellig fra produktgruppe til produktgruppe. Omsætningsafgiften betales kun en gang af forbrugeren. I nogle tilfælde kan det lokale styre (city) pålægge yderligere sales tax, således at der lokalt nogle steder på visse produktgrupper betales op til 7-15 % sales tax.

Kilder

Eksterne henvisninger 
Den Store Danske Encyklopædi

Afgifter
Konservative Gymnasiaster

Konservative Gymnasiaster (forkortet KG) var i knap 70 år en dansk gymnasieorganisation med løs tilknytning til Det Konservative Folkeparti.

Organisationen blev grundlagt i 1931 som en fraktion under Konservative Studenter i København (Konservative Studerende) med tilknytning til gymnasiebladet "Front" stiftet i 1933 med (senere folketingsmedlem) Hagen Hagensen som leder. Fra 1935 blev KG en selvstændig organisation med (senere landsretssagfører) Bent Wellejus som formand og Poul Møller som næstformand. Først i 1950'erne forsvandt KG, men blev ca. 1958 genoplivet af (senere biskop) Erik Norman Svendsen og (senere udenrigsminister) Per Stig Møller.

I begyndelsen af 1980'erne fik KG medvind og nåede et medlemstal på ca. 3.000. Organisationen anlagde i de år en skarp frihedsorienteret ideologisk linje, der ofte var meget kritisk mod moderpartiet, som den vedvarende fremhævede sin formelle uafhængighed af. Samtidigt var den offensiv i kampen mod Danske Gymnasieelevers Sammenslutning (DGS), som den så som en kommunistisk domineret frontorganisation.

I 1983 blev KG grundet intern ideologisk uenighed splittet i to: Den mere markante Konservative Gymnasiasters Landsorganisation (der var fortsættelsen af den eksisterende organisation) og den mere moderate udbrydergruppe, Landsorganisationen Konservative Gymnasiaster (der blev anerkendt af Konservativ Ungdoms Landsorganisation og moderpartiet). De to grupper blev genforenet i 1988. Organisationen blev nedlagt, da medlemstallet faldt i KU og KG i begyndelsen af 1990'erne.

Mange prominente borgerligt-liberale har været aktive i KG. Ud over de senere ministre Erik Ninn-Hansen, Hans Engell og Anne Birgitte Lundholt var der borgmester Hans Toft, chefredaktørne Jørgen Schleimann og Leif Beck Fallesen, erhvervsmanden og politikeren Jens Heimburger, finansmanden Lars Seier Christensen og forfatteren Benn Q. Holm.

Landsformænd for Konservative Gymnasiaster (ukomplet) 

Konservative Gymnasiasters Landsorganisation:
 Bent Wellejus 1935-1936 (næstformand: Poul Møller)
 Per Markussen 1936-1937
 Poul Møller 1937-1938
 Erik Haunstrup Clemmensen 1938-
 Erik Ninn-Hansen
 Mogens Schäffer
 Flemming Jensen 1948-1950

 Erik Norman Svendsen -1960 (næstformand: Per Stig Møller)
 Per Stig Møller 1960-1961
 Hans Skov Christensen 1963-1964
 Niels Erik Møller
 Peter Sterup
 Niels Jørgen Langkilde 1971-1972
 Kurt Scheelsbeck 1975-1977
 Otto Brøns-Petersen 1977-1980
 Frank Homann 1980-1981
 Claus Jørgen Møller 1981-1983 (næstformand: 1) Jan Harritshøj 1981-82; 2) Dan Terkildsen 1982-83)
 Finn Ziegler 1983-1987 (næstformand: Bo S. Andersen)

Landsorganisationen Konservative Gymnasiaster:
 Jens Bredo Mortensen 1983-1985 (næstformand: Peter Kurrild-Klitgaard 1983-84)
 Jacob Munch 1985-1986
 Brian Mikkelsen 1986-1987 (næstformand: Morten Carmel)
 Hans Christian Madsen 1987-1988
 Martin H. Kønig 1988-1990
 Bjørn Scherbarth 1993-1994

Referencer 

Elev- og studenterbevægelsen
Foreninger fra Danmark
Etableret i 1935
Det Konservative Folkeparti
Flemming Lerche (diplomat)

Flemming Emil Harald Albrecht Lerche (14. november 1878 i Hillerød – 5. december 1972) var en dansk diplomat og kammerherre.

Karriere 
Lerche var søn af kammerjunker, overretssagfører Ferdinand Lerche (1838-1886, søn af Georg Flemming Henrik Lerche) og hustru Marie født Gulstad (1847-1930), blev student fra Frederiksborg lærde Skole 1897, cand.jur. 1904, konstitueret fuldmægtig i Frederiksberg Birk og assistent i Udenrigsministeriet 1905, fuldmægtig og ekspeditionssekretær i ministeriet 1908 og kontorchef 1910. Lerche var 1906 og 1907 fungerende legationssekretær i Stockholm, 1908 konstitueret vicekonsul i London, var 1912 medlem af det til notificering af tronskiftet udsendte ekstraordinære gesandtskab til hofferne i Schwerin, Neu-Strelitz, Dresden, Karlsruhe og Oldenburg, blev udnævnt til chargé d'affaires i Wien 1913, ministerresident med titel af gesandt 1919, tillige akkrediteret Budapest fra 1921, overordentlig gesandt og befuldmægtiget minister i Helsingfors fra 1921 til 1948, tillige akkrediteret i Reval 1922 til 1940 samt i Kowno og Riga 1926 til 1940.

Dekorationer 
Lerche blev 1907 kammerjunker, 1923 kammerherre, 27. december 1912 Ridder af Dannebrogordenen, 13. september 1919 Dannebrogsmand, 26. september 1927 Kommandør af 2. grad, 26. september 1937 Kommandør af 1. grad og fik ved sin afgang Storkorset 17. november 1948. Han bar en lang række høje udenlandske ordener.

Flemming Lerche blev gift 10. januar 1916 i Wien (Evangelische Kirche, Dortheastrasse) med Eleonora "Nora" Maximiliana Magdalena Emma von Grabmayer-Angerheim (27. april 1892 i St. Veit an der Glau, Kärnten, Østrig - ?), datter af hofråd Max Ritter von Grabmayer-Angerheim og Hilda Keinz.

Kilder 
 Kraks Blå Bog 1957 
Danmarks Adels Aarbog 1934.
Danske Jurister 1736-1936.

Eksterne henvisninger 
 

Personer i Kraks Blå Bog (afdøde)
Flemming 2
Personer fra Hillerød
Jurister fra Danmark
Gesandter fra Danmark
Konsuler fra Danmark
Kontorchefer fra Danmark
Kammerherrer fra Danmark
Danskere i 1800-tallet
Danskere i 1900-tallet
Storkors af Dannebrog